Omkring 12.000 løbere begiver sig søndag ud på 42,195 kilometer gennem hovedstadens gader i årets udgave af Copenhagen Marathon. Løbet har en række konsekvenser for byens trafikanter.

Hele ruten er lukket for bilkørsel i perioden mellem klokken 7 og klokken 16. Den bliver åbnet hurtigst muligt, efter at de sidste løbere har passeret.

Selv om ruten er lukket, har bilister to smutveje, hvor ruten kan krydses i bil. Den ene er på Nørre Farimagsgade, den anden i Sølvgade, som det fremgår af kortet ved denne artikel. Ved Nørre Farimagsgade bliver løberne ledt rundt om slusen, mens slusen i Sølvgade er åben i begge retninger bortset fra klokken 9:30 til 10:30.